**Fetiţa alintată**

*Otilia Cazimir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Mamă, coase-mi paltonaşul!

– Mamă, mi s-a rupt rochiţa…

– Prinde-mi, mamă, guleraşul!

S-alinta mereu fetiţa.

Coase mama, ce să facă?

Mama n-are bucurii,

Necăjită şi săracă

Şi c-o droaie de copii.

Şi de treburi câte are,

Nici să doarmă n-are când

– De mi-ar creşte fata mare,

Să m-ajute mai curând!

Vine fata alintată

– Mamă, coase-mi ciorăpiorul!

Dar măicuţa, supărată,

A luat-o mai cu zorul:

Uite ac şi uite aţă.

Nu mai eşti fetiţă mică,

Ia împunge – şi te-nvaţă –

Să mai coşi şi singurică!